CELEX: C2006/212/86
Language: el
Date: 2006-09-02 00:00:00
Title: Υπόθεση F-75/06: Προσφυγή/αγωγή της 17ης Ιουλίου 2006 — Lofaro κατά Επιτροπής

2.9.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 212/48
            
         Προσφυγή/αγωγή της 17ης Ιουλίου 2006 — Lofaro κατά Επιτροπής
   (Υπόθεση F-75/06)
   (2006/C 212/86)
   Γλώσσα διαδικασίας: η γαλλική
   Διάδικοι
   
      Προσφεύγων/ενάγων: Alessandro Lofaro (Βρυξέλλες, Βέλγιο) [εκπρόσωπος: J.-L. Laffineur, δικηγόρος]
   
      Καθής/εναγομένη: Επιτροπή των Ευρωπαϊκών Κοινοτήτων
   Αιτήματα του προσφεύγοντος/ενάγοντος
   Ο προσφεύγων/ενάγων (στο εξής: προσφεύγων) ζητεί από το Δικαστήριο Δημόσιας Διοίκησης:
   
               —
            
            
               να ακυρώσει την απόφαση της 28ης Σεπτεμβρίου 2005 περί απολύσεως του προσφεύγοντος κατά το πέρας της περιόδου δοκιμαστικής υπηρεσίας του, καθώς και την έκθεση κρίσεως κατά το πέρας της δοκιμαστικής υπηρεσίας, επί της οποίας στηρίζεται η ως άνω απόφαση·
            
         
               —
            
            
               καθόσον απαιτείται, να ακυρώσει την απόφαση της αρμόδιας αρχής για τη σύναψη των συμβάσεων προσλήψεως (ΑΑΣΣΠ) της 31ης Μαρτίου 2005 περί απορρίψεως της διοικητικής ενστάσεως του προσφεύγοντος·
            
         
               —
            
            
               να υποχρεώσει την καθής/εναγομένη (στο εξής: καθής) να καταβάλει στον προσφεύγοντα, για την αποκατάσταση της ζημίας που υπέστη, αποζημίωση υπολογιζομένη ex aequo et bono σε 85.473 ευρώ για την υλική ζημία και σε 50.000 ευρώ για την ηθική βλάβη, υπό την επιφύλαξη προσαυξήσεως ή μειώσεως κατά τη διάρκεια της διαδικασίας·
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα.
            
         Ισχυρισμοί και κύρια επιχειρήματα
   Ο προσφεύγων, πρώην έκτακτος υπάλληλος της Επιτροπής, προσελήφθη από τις 16 Σεπτεμβρίου 2004 έως τις 15 Σεπτεμβρίου 2009, βάσει συμβάσεως προβλέπουσας περίοδο δοκιμαστικής υπηρεσίας έξι μηνών, σύμφωνα με το άρθρο 14 του καθεστώτος που εφαρμόζεται στο λοιπό προσωπικό (ΚΛΠ). Κατόπιν μιας πρώτης αρνητικής εκθέσεως αξιολογήσεως και της παρατάσεως της δοκιμαστικής υπηρεσίας κατά έξι μήνες καθώς και μιας δεύτερης αρνητικής εκθέσεως αξιολογήσεως, η καθής έθεσε τέρμα στην εν λόγω σύμβαση.
   Με την προσφυγή του, ο προσφεύγων ισχυρίζεται ότι η καθής υπέπεσε σε πρόδηλη πλάνη εκτιμήσεως, κατά το μέτρο που, αφενός, στηρίχθηκε σε ανακριβή πραγματικά περιστατικά ή προσέδωσε εσφαλμένη ερμηνεία στα πραγματικά περιστατικά και, αφετέρου, προσήψε στον προσφεύγοντα την ύπαρξη προβλημάτων για τα οποία η ευθύνη δεν μπορούσε να του καταλογισθεί.
   Επιπλέον, κατά τον προσφεύγοντα, η καθής παραβίασε, επίσης, τις γενικές αρχές που διασφαλίζουν την αξιοπρέπεια και τα δικαιώματα άμυνας και διατύπωσε άσκοπες επικρίσεις.
   Τέλος, ο προσφεύγων υποστηρίζει ότι η καθής, μη ολοκληρώνοντας την έκθεση αξιολογήσεως το αργότερο ένα μήνα πριν από τη λήξη της περιόδου δοκιμαστικής υπηρεσίας, παρέβη το άρθρο 14 του ΚΛΠ.